ΓΡΑΠΤΗ ΕΡΩΤΗΣΗ E-0479/97 υποβολή: Cristiana Muscardini (NI) προς την Επιτροπή (19 Φεβρουαρίου 1997)

Θέμα: Κοινωνικός διάλογος και πλουραλισμός στην εκπροσώπηση

Η προοπτική προώθησης του ευρωπαϊκού κοινωνικού διαλόγου, που περιέχεται στη συμφωνία η οποία προσαρτάται στη Συνθήκη του Μάαστριχτ, προϋποθέτει την ετοιμότητα της Επιτροπής να αποδεχθεί τον πλουραλισμό στη συνδικαλιστική εκπροσώπηση που χαρακτηρίζει το ευρωπαϊκό δημοκρατικό πρότυπο.

Αντίθετα, φαίνεται ότι η εφαρμογή των άρθρων 3 και 4 της ανωτέρω συμφωνίας βρίσκεται μακρυά απ' αυτήν την πλουραλιστική προσέγγιση και παραμένει προσηλωμένη στη μορφή κοινωνικού διαλόγου που είχε εγκαινιασθεί το 1985, επιβεβαιώνοντας μια διάκριση εις βάρος μιας κοινωνικής ομάδας που αποτελείται από 1.500.000 στελέχη σε ολόκληρη την Ευρωπαϊκή Ένωση και μειώνοντας το πεδίο των κοινωνικών διαπραγματεύσεων το οποίο το παράρτημα της Συνθήκης φιλοδοξεί να διευρύνει.

Έχοντας υπόψη την υπερψήφιση από τη Συνέλευση, τον Ιούνιο του 1993, του ψηφίσματος που συνοδεύει την έκθεση Josι Maria Gil Robles, σχετικά με τον ρόλο των στελεχών στο εσωτερικό της Κοινότητας, σκοπεύει η Επιτροπή, πέραν των ευκαιριακών διαβουλεύσεων, να αποδεχθεί στο τραπέζι των διαπραγματεύσεων και την Ευρωπαϊκή Συνομοσπονδία Στελεχών, αναγνωρίζοντας πλήρως το σημαντικό αυτό τμήμα των μεσαίων στρωμάτων;

Απάντηση του κ. Flynn εξ ονόματος της Επιτροπής (3 Απριλίου 1997)

Η συμφωνία σχετικά με την κοινωνική πολιτική, η οποία έχει προσαρτηθεί στη Συνθήκη για την Ευρωπαϊκή Ένωση, διακρίνει μεταξύ της διαβούλευσης των κοινωνικών εταίρων και του διαλόγου μεταξύ τους ο οποίος δύναται να καταλήξει σε διαπραγματεύσεις και στη σύναψη συμφωνιών σε κοινοτικό επίπεδο.

Η γνώμη της Ευρωπαϊκής Συνομοσπονδίας Στελεχών ζητείται τακτικά και επίσημα, ιδίως σχετικά με τις πιθανές νομοθετικές πρωτοβουλίες σε κοινοτικό επίπεδο, σύμφωνα με τις διαδικασίες του άρθρου 3 της εν λόγω συμφωνίας, οι οποίες υπόκεινται στην αρμοδιότητα της Επιτροπής.

Η Επιτροπή εκτίμησε πράγματι ότι η Ευρωπαϊκή Συνομοσπονδία Στελεχών πληροί τα κριτήρια τα οποία θεσπίζονται στην παράγραφο 24 της ανακοίνωσής της της 14ης Δεκεμβρίου 1993, ώστε να έχει τη δυνατότητα συμμετοχής στη διαδικασία διαβούλευσης. Η Συνομοσπονδία αυτή προσκλήθηκε επίσης στη συνάντηση στρογγυλής τραπέζης σχετικά με το ευρωπαϊκό σύμφωνο εμπιστοσύνης για την απασχόληση που συγκλήθηκε από τον Πρόεδρο της Επιτροπής στα τέλη Απριλίου 1996, καθώς και στην τριμερή συνδιάσκεψη η οποία πραγματοποιήθηκε με πρωτοβουλία της ιταλικής προεδρίας κατά τα μέσα Μαΐου του προηγούμενου έτους.

Όσον αφορά τις ίδιες τις διαπραγματεύσεις η Επιτροπή πιστεύει πως θα πρέπει να εξασφαλιστεί η διατήρηση της αρχής που εγγυάται την ανάπτυξη του διαλόγου από το 1985, δηλαδή της αρχής της αυτονομίας των οργανώσεων εργοδοτών και εργαζομένων πράγμα το οποίο συνεπάγεται την αμοιβαία αναγνώριση της ιδιότητας του εταίρου σε διαπραγματεύσεις ευρωπαϊκής κλίμακας. Από τότε, η Επιτροπή δεν έχει την εξουσία να επιβάλλει την παρουσία συλλογικών οργάνων των εργοδοτών και των εργαζομένων στο τραπέζι των διαπραγματεύσεων.

Η Επιτροπή αφιέρωσε τις παραγράφους 70 έως 72 της ανακοίνωσής της σχετικά με την ανάπτυξη του κοινοτικού κοινωνικού διαλόγου της 18ης Σεπτεμβρίου 1996, στο θέμα των μερών των διαπραγματεύσεων. Εκτιμά δε ότι η ανάπτυξη του διαλόγου και των δομών των διαπραγματεύεων υπόκεινται στην αρμοδιότητα των ίδιων των κοινωνικών εταίρων, τους οποίους καλεί να αντιμετωπίσουν αυτό το θέμα με ανοικτό πνεύμα και ευελιξία.